Het veediefstal werklik afgeneem? vra boere | Netwerk24
Deur Alet van der Walt 17 Mei 2021 16:38
Dr. Jane Buys, veiligheid-en-risiko-ontleder van Vrystaat Landbou (VL), sê die skade wat boere ly, bly enorm en kan teen die huidige veepryse op R300 miljoen vir die kwartaal bereken word. Selfs met die laer aanmelding van voorvalle beteken dit dat veeboere R1,2 miljard se verliese in 'n jaar ly.
Die Rooivleisprodusenteorganisasie (RPO) raam ook dat veediefstalle die land minstens een miljard rand per jaar kos.
Volgens Cele het veediefstal net in Gauteng (met 17%) toegeneem, terwyl dit elders afgeneem het.
Buys sê egter hoewel daar 'n daling van 100 voorvalle (11,9%) in die Vrystaat ondervind is, dink sy dit is eerder omdat die gevalle nie aangemeld word nie.
Isabel Kruger, voorsitter van die veediefstalvoorkomingsforum in die Vrystaat, meen boere wie se vee nie volgens wetlike voorskrifte gemerk is nie, meld nie die veediefstal aan nie omdat hulle self nie die wet nakom nie.
Volgens haar is daar ook frustrasie wanneer veediefstal by die polisie aangemeld word en is daar gevalle waar boere glo tot drie uur lank moes wag om 'n klag in te dien.
Boere moet sulke probleme by die RPO of ander landbou-organisasies aanmeld, anders lyk dit asof veediefstal afneem, sê sy.
Twee Vrystaatse polisiekantore, Vrede en Harrismith, is onder die 30 in die land waar die meeste veediefstal aangemeld word.
In Vrede, wat 12de op die lys is, is 40 sake aangemeld met 'n toename van tien sake in die vierde kwartaal. Harrismith is 29ste op die lys met 29 veediefstalsake, 'n toename van ses voorvalle vergeleke met die ooreenstemmende tydperk verlede jaar.
Kruger sê dié twee gebiede, saam met Bethlehem, is naby nasionale en provinsiale hoofweë en is daarom altyd 'n gewilde teikengebied vir veediewe.
Sy sê sigbare polisiëring is beslis suksesvol om veediefstal te bekamp, maar as dit net in een streek gedoen word, verskuif die veediewe na 'n ander gebied.
Buys meen dit is jammer dat Cele geen syfers kan verskaf van hoeveel vee teruggevind word, hoeveel mense in hegtenis geneem word en hoeveel suksesvol vervolg word nie.
Volgens haar moet in gedagte gehou word dat die onderaanmelding van veediefstal op minstens 70% geraam word en dat die jaarlikse verliese van veeboere eintlik onberekenbaar is.